Un hoţ a furat 1.700 de doze de vaccin anti-Covid. Le-a returnat şi şi-a cerut scuze.
Un hoţ a fugit cu o pungă care conţinea 1.700 de doze de vaccin anti-Covid. Bărbatul a înapoiat ceea ce furase când şi-a dat seama că sunt doze de vaccin. Poliţia suspectează că bărbatul a crezut că furase Remdesivir.
Un hoţ a fugit cu o pungă care conţinea 1.700 de doze de vaccin anti-Covid, relatează New Delhi Television. Incidentul s-a produs în statul Haryana din India.La scurt timp, hoţul a returnat dozele de vaccin şi a lăsat un bileţel în care a scris că îşi cere scuze, pentru că nu ştia ce se află în punga furată."Îmi pare rău, nu ştiam că sunt medicamente pentru corona", a scris hoţul în limba hindi. În pungă erau doze de vaccin Covishield şi Covaxin.Hoţul necunoscut a furat dozele de vaccin din depozitul spitalului din Jind, unul dintre cele mai mari oraşe din regiunea Haryana. Poliţia locală a deschis o anchetă şi încearcă să îl prindă pe făptaş, chiar dacă acesta a returnat ceea ce a furat.După ce şi-a dat seama ce era în pungă, hoţul a lăsat-o unui bărbat din faţa unei secţii de poliţie. Bărbatului i-a spus că este o livrare de mâncare pentru poliţie şi se grăbeşte să livreze o altă comandă.Poliţia suspectează că hoţul a vrut, de fapt, să fure doze de Remdesivir.